DA Den Europæiske Unions Tidende CE 65/192

(2004/C 65 E/209)

SKRIFTLIG FORESPØRGSEL E-2687/03

af Giovanni Pittella (PSE) til Kommissionen

(10. september 2003)

Om: Projekt til bekæmpelse af kystnedbrydning ved Maríne di Ugento

I regionsplanen for Puglia er der afsat fællesskabsmidler til et projekt til bekæmpelse af nedbrydning af sandkysten ved Maríne di Ugento (foranstaltning 1.3 »Indgreb med henblik på beskyttelse af jordbunden« — aktion 2).

Det projekt, som er blevet godkendt og gennemført af virksomheden Etacons s.r.l., indeholder følgende elementer:

a) opførelse af tre barrierer langs kysten, som skal opføres ved bjergning af resterne af fire barrierer, der allerede forefindes i samme område;

b) sandsugning i bugten mellem de to eksisterende bygværker og transport af sandet med henblik på kystfodring på den nærliggende kyststrækning;

c) fjernelse af den eksisterende bugt ved »hævning« af det foranliggende bygværk;

d) anlæg i denne bugt af et nyt bygværk på en længde af 220 m og en bredde på 24 m.

I forbindelse med dette projekt kan følgende fastslås:

1. Opførelsen af et bygværk på over 220 meters længde i et område, hvor der gælder en lang række begrænsninger for indgreb i naturen, er i strid med den målsætning om miljøgenoprettelse, som optræder i regionsplanen.

2. Det nye bygværk er overflødigt i forbindelse med bekæmpelsen af kystens nedbrydning, idet en medvirkende årsag til erosionen netop er tilstedeværelsen af to andre bygværker.

3. Der er ikke på forhånd blevet udarbejdet den analyse af indvirkningen på miljøet, som er afgørende for, at der kan ydes fællesskabsstøtte til anlægsarbejderne.

Finder Kommissionen på baggrund af ovenstående ikke, at der er tale om en uretmæssig anvendelse af fællesskabsmidler, som er afsat til miljøbeskyttelse?

Mener Kommissionen ikke, at de ansvarlige myndigheder bør påse, at arbejderne er lovlige og rimelige på grund af den uretmæssige anvendelse af strukturfondene?

Svar afgivet på Kommissionens vegne af Michel Barnier

(20. oktober 2003)

Det er en opgave for de regionale myndigheder i Puglia, som forvalter det af det ærede medlem nævnte program, at udvælge projekter inden for rammerne af det regionale program og at føre tilsyn med, at strukturfondsmidlerne anvendes under overholdelse af de gældende EF-regler på miljøområdet.

De regionale myndigheder i Puglia har over for Kommissionen bekræftet, at denne udvælgelsesprocedure er blevet fulgt i forbindelse med det pågældende projekt.

Desuden har økologiafdelingen i regionen Puglias miljøudvalg afgivet positiv udtalelse om vurderingen af virkningerne på miljøet for det pågældende projekt, men på visse betingelser:

— projektet skulle gennemføres uden at øge tilkørselsmulighederne til stedet, hvilket vil kunne forværre nedbrydningen af klitmiljøet

— sandet skulle transporteres ved opsugning og udpumpning og ikke med lastbil

— arbejdet skulle udføres uden at genere badeturismen i sommersæsonen.

Statsadvokaten stillede den 10. juni 2003 projektet i bero for at efterprøve, om det igangværende arbejde var det planlagte og ikke risikerede et medføre en endnu værre erosion. Den 29. august 2003 hævede statsadvokaten imidlertid sine restriktioner.

Kommissionen har registreret en klage om sagen fra det ærede medlem. Det ærede medlems oplysninger er blevet føjet til sagsakterne, som er til behandling i Kommissionen. Skulle Kommissionen konkludere, at EF-reglerne overtrædes i den foreliggende sag, vil den som traktatens vogter ikke tøve med at tage alle nødvendige skridt til at sikre, at de relevante EF-bestemmelser overholdes, herunder indledning af en overtrædelsesprocedure i henhold til EF-traktatens artikel 226.